作者:白居易
標題:覽鏡喜老
內容:今朝覽明鏡，須鬢盡成絲。行年六十四，安得不衰羸。親屬惜我老，相顧興歎諮。而我獨微笑，此意何人知。笑罷仍命酒，掩鏡捋白髭。爾輩且安坐，從容聽我詞。生若不足戀，老亦何足悲。生若苟可戀，老即生多時。不老即須夭，不夭即須衰。晚衰勝早夭，此理決不疑。古人亦有言，浮生七十稀。我今欠六歲，多幸或庶幾。倘得及此限，何羨榮啟期。當喜不當歎，更傾酒一卮。